Nyɛ ko ha nɛ waa suɔ nɔmlɔ ngɛ munyu tutui mi aloo ngɛ lilɛ nɔ, mohu ɔ, ngɛ ní peepee kɛ anɔkuale mi.—1 Yoh. 3:18.
E sa nɛ wa ná suɔmi ɔ kaa ke e maa hi ɔ, wa maa pee níhi “ngɛ laami mi” kɛ ha wa nyɛmimɛ kɛ tsɔɔ kaa wa suɔ mɛ. (Mat. 6:1-4) E sa nɛ waa sɛ hlami nɛ wa je bumi kpo kɛ tsɔɔ ni kpahi. (Rom. 12:10) Yesu tsu ní tsumi nɛ ba si kulaa, nɛ e kɛ pee bumi nɛ e sa nɛ wa je kpo kɛ tsɔɔ nihi ɔ he nɔ hyɛmi nɔ́ ha wɔ. (Yoh. 13:3-5, 12-15) Ke wa ma nyɛ ma je bumi kpo kɛ tsɔɔ ni kpahi ngɛ jamɛ a blɔ ɔ nɔ ɔ, ja wa bɔ mɔde wawɛɛ nɛ wa kase he si bami. Yesu bɔfo ɔmɛ po nui nɔ́ nɛ Yesu pee ɔ sisi saminya kɛ ya si benɛ mumi klɔuklɔu ɔ ba a nɔ. (Yoh. 13:7) Wa ma nyɛ ma je bumi kpo kɛ tsɔɔ ni kpahi ke wa ha we nɛ sukuu nɛ wa ya, he lo nya níhi nɛ wa ngɛ, aloo sɔmɔmi he blɔhi nɛ wa ngɛ ngɛ Yehowa asafo ɔ mi ɔ nɛ ha nɛ waa bu wa he pe ni kpahi. (Rom. 12:3) Jehanɛ hu ɔ, ke a je nɔ ko yi ɔ, wa hɛ kɔɛ e nɔ, mohu ɔ, waa kɛ lɛ tsuo nyaa. Ke wa susu kaa e sa nɛ a ko je waa kɛ lɛ tsuo wa yi, aloo a ko je bumi kpo kɛ tsɔɔ wɔ tsuo po ɔ, wa hɛ kɔɛ. w17.10 9 ¶9-10
I peeɔ níhi tsuo ngɛ sane kpakpa a he je, konɛ ma fiɛɛ kɛ ha ni kpahi.—1 Kor. 9:23.
Nihi fuu yɔse kaa ke a kɛ Mawu Munyu ɔ tsu ní ngɛ fiɛɛmi mi ɔ, ni nɛmɛ nɛ a fiɛɛ kɛ haa a náa he se wawɛɛ. Mo susu nɔ hyɛmi nɔ́ nɛ ɔ he nɛ o hyɛ. Nyɛminyumu ko kpale ya slaa nyumu nɔkɔtɔma ko nɛ e kɛ jehahi fuu kane wa womi tɛtlɛɛ ɔmɛ. E ngɔɛ Hwɔɔmi Mɔ nɛ ba ehe ɔ kɛ ha we lɛ kɛkɛ, mohu ɔ, e kane ngmami ko nɛ ngɛ womi tɛtlɛɛ ɔ mi ɔ kɛ tsɔɔ lɛ. E kane 2 Korinto Bi 1:3, 4 ɔ. Lejɛ ɔ de ke: ‘Tsɛ mɔbɔ nalɔ, kɛ bua womi tsuo Mawu ɔ woɔ wa bua ngɛ wa kahi tsuo a mi.’ Wetsɛ ɔ bua jɔ munyu ɔ he wawɛɛ, enɛ ɔ he ɔ, e de wa nyɛmi ɔ kaa e kpale kane ngmami ɔ ekohu. Nyumu ɔ tsɔɔ bɔ nɛ e kɛ e yo ɔ hia bua womi ha, nɛ amlɔ nɛ ɔ, e bua jɔ Baiblo ɔ mi sɛ gbi ɔ he. Anɛ enɛ ɔ tsɔɔ we kaa he wami nɛ ngɛ Mawu Munyu ɔ mi ɔ tsuɔ ní ngɛ wa fiɛɛmi ní tsumi ɔ mi lo?—Níts. 19:20. w17.09 26 ¶9-10
Moo lɛɛ moo ye e nɔmlɔ tso ɔ awi kaa e be mo gbiɛe ngɛ o hɛ mi lo!—Hiob 2:5.
Atsinyɛ jemi ko be he kaa nɔ́ nɛ Abosiami pee ɔ gba Mawu bɔfohi anɔkualetsɛmɛ ɔmɛ a nya, nɛ a mi mi fu Abosiami. Se Yehowa to e tsui si. E susu he saminya, nɛ e tsu he ní bɔ nɛ sa. E ha we nɛ e mi mi nɛ fu mla, nɛ e ngɛ Satan atua tsɔmi ɔ he ní tsue ngɛ blɔ nɛ da nɔ. (2 Mose 34:6; Hiob 2:2-6) Mɛni he je? Yehowa ngmɛ blɔ konɛ be nɛ pue mi, ejakaa e sume nɛ nɔ ko hɛ mi nɛ kpata, se mohu “nɔ tsuaa nɔ nɛ tsake e tsui.” (2 Pet. 3:9) Bɔ nɛ Yehowa yeɔ e he nɔ ha a ha nɛ wa na kaa e sa nɛ wɔ hu waa hyɛ wa munyu tutui kɛ wa ní peepee saminya, nɛ wa he ko sɔ tsɔ kɛ pee nɔ́ ko. Ke e he ba hia nɛ o pee juɛmi ngɛ nɔ́ ko nɛ e he hia wawɛɛ he ɔ, mo he be kɛ susu níhi a he konɛ o pee juɛmi nɛ da. Moo sɔle kɛ bi nile konɛ o nyɛ nɛ o tu munyu nɛ sa, aloo o pee nɔ́ nɛ da. (La 141:3) Ke o mi mi fu ɔ, e he wɛ kaa o maa pee níhi kɛ be nɔ. Wa kpɛti nihi fuu ngɛ nɛ wa de ní komɛ aloo wa pee ní komɛ hyɛ nɛ pee se ɔ, wa ná jinɛ wa de we aloo wa pee we jã!—Abɛ 14:29; 15:28; 19:2. w17.09 4 ¶6-7